**Norsk medaljegravør i finalen for internasjonal kunstpris**

**Oslo/Kongsberg, 27. oktober 2015 – Den norske mynt- og medaljegravøren Ingrid Austlid Rise er en av kun to gjenværende finalister i British Art Medal Society (BAMS) sin årlige prisutdeling for fremragende medaljekunst.**

Austlid Rise, som til daglig er sjefsgravør på Det Norske Myntverket i Kongsberg, er nominert til det britiske kunstmedaljeforbundet, BAMS Struck Medal Award, for sin kunstneriske tolkning av tidligere forretningsmann og Telenorsjef Tormod Hermansen, som også har vært styremedlem hos Det Norske Myntverket. Medaljen er utformet som en gave til Hermansen som takk for sin mangeårige innsats som styreleder hos sistnevnte.

*–* Vi har tradisjon for å hedre våre avgående myntmestere med en slik medalje, men her har vi bestemt oss for å hedre Tormod Hermansen for den lange tiden han har sittet i styret og for det viktige arbeidet han har gjort for Det Norske Myntverket og Samlerhuset. Hermansen har vært medlem av styret vårt i mer enn ti år, sier administrerende direktør ved det Norske Myntverket, Kjell Wessel.

Medaljen, som måler 60 millimeter og er utført i bronse, portretterer Hermansen. Den avbilder også en stor elg, som symbol for Hermansens oppvekststed Elverum, velkjent for sitt rike dyreliv.

Medaljen vil, uavhengig av BAMS-prisen, bli stilt ut på en av verdens største utstillinger for kunstmedaljer neste år, i regi av International Art Medal Federation (FIDEM).

Den endelige avgjørelsen og kåringen av vinneren er ventet å falle innen kort tid.

– Det er ikkje ofte eg deltek i konkurransar, men tilfeldigvis kom eg over denne og hadde akkurat ein medalje som passa så eg sendte i veg. Tenkte ikkje akkurat at det var sjans til å nå fram så eg var veldig overraska og sjølvsagt glad da eg forstod at eg var vurdert så høgt. Portrettmedaljar er det eg liker best å skape, særleg patinerte kunstmedaljar som blir kalla skulptørens miniformat. Det høge relieffet og forma gjev større fridom til utfolding, sier Ingrid Austlid Rise.

*–* Dette er en stor glede, men jeg er ikke forundret over at Ingrid hevder seg i denne konkurransen. Hennes talent for portrettmedaljer er i verdensklasse. Dette er jo ikke et daglig prosjekt for Det Norske Myntverket, til daglig preger vi mynter fra Norge og noen andre land i tillegg til medaljer slik som Nobels fredspris. Det gjør det hele desto mer spesielt og spennende, sier Kjell Wessel, administrerende direktør ved Det Norske Myntverket.

**Vedlegg til pressemeldingen**: Bilde av Ingrid Austlid Rise og medaljen

**Mediekontakt**Ingrid Austlid Rise  
Sjefsgravør  
Det Norske Myntverket  
Mob 91543031

E-post [ingrid-austlid.rise@myntverket.no](mailto:ingrid-austlid.rise@myntverket.no)   
   
  
Eller:

Kjell Wessel  
Administrerende direktør ved Det Norske Myntverket.  
Mob: 92404416  
E-post: kjell.wessel@myntverket.no

**Om Det Norske Myntverket**Grunnlagt i 1686 som Den Kongelige Norske Mynt på Kongsberg**.** Var opprinnelig en del av Kongsberg sølvverk med formål om å lage mynt av sølvet. Ble overført til Norges Bank i 1962**.** I 2003 solgte Norges Bank sine aksjer til Samlerhuset AS og Mint of Finland Ltd. Deretter skiftet selskapet i 2004 navn til Det Norske Myntverket. I 2015 kjøpte Samlerhuset tilbake Mint of Finlands andel av selskapet, og eier det nå i sin helhet. Myntverket preger all norsk mynt, og har lange tradisjoner som medaljeprodusent både nasjonalt og internasjonalt. Selskapet har produsert Nobels fredspris siden 1902, med design av billedhuggeren Gustav Vigeland.   
For mer informasjon, vennligst besøk <http://www.myntverket.no>.